Even Meinseth

**Even Meinseth** (født 1996) er en norsk friidrettsutøver som hovedsakelig konkurrerer i sprintløp. Han representerer Sørild FIK, og ble norsk mester på 60 meter innendørs i 2020. 

Han fikk gull på 100 meter under Nordisk mesterskap i friidrett innendørs 2022 og på 4 &times; 200 meter stafett under Nordisk mesterskap i friidrett innendørs 2016, og har også gull på 100 meter fra Nordisk-baltisk U23-mesterskap i friidrett 2018. 

Han er sønn av tidligere sprinter og norgesmester Sølvi Olsen Meinseth, og tidligere friidrettsutøver og fotballspiller Frank Otto Meinseth.

## Idrettskarriere
### 2012
Meinseth deltok i Ungdomsmesterskapet innendørs 2012, og kom på sjuendeplass på 60 meter. Utendørs fikk han bronse på 100 og 200 meter under Ungdomsmesterskapet i friidrett 2012.

### 2013
Han deltok i NM i friidrett innendørs 2013, og ble der slått ut i semifinalen på 60 meter, og han ble også slått ut i forsøksheatet på 200 meter, der han løp på 23,92 og fikk 26. beste tid.
Under Ungdomsmesterskapet innendørs 2013 fikk han sølv på 60 meter i G17-klassen, bak Karsten Warholm. 

Han vant 100 meter i G17-klassen under Grimstadlekene og Romerikslekene i mai, og i juni kom han på sjetteplass på 200 meter i den nasjonale konkurransen under Bislett Games. Han vant 100 meter i G17-klassen under Tyrvinglekene og Veidekkelekene, og deltok i Världsungdomsspelen 2013, der han fikk bronse på 100 meter i klassen G17. Han deltok i Ungdoms-VM i friidrett 2013, men ble slått ut i forsøksheatet på 100 og 200 meter. Under Junior-NM i friidrett 2013 fikk han bronse på 100 meter i U20-klassen, og han deltok også på 200 meter der han ble slått ut i semifinalen. Han deltok også i NM i friidrett 2013, men ble slått ut i forsøksheatet på 100 og 200 meter der. Han vant 100 meter under Ungdomsmesterskapet i friidrett 2013.

### 2014
Under UM inne 2014 nådde han finalen på 200 meter i klassen G18-19, men stilte ikke til start i finalen. Han fikk bronse på 60 meter i samme klasse. Utendørs kom han på sjuendeplass på 200 meter i den nasjonale konkurransen under Bislett Games, og han satte ny personlig rekord på 200 meter med 21,65 sekunder under Veidekkelekene. Han deltok han i Världsungdomsspelen 2014, der han kom på femteplass på 100 meter og sjetteplass på 200 meter, i klassen G19. 

Han fikk bronse på 100 meter under Junior-NM i friidrett 2014, og ble tatt ut til å delta i Nordisk juniormesterskap i friidrett 2014, der han kom på sjuendeplass på 100 meter, og han deltok på Norges stafettlag som vant 4 x 100 meter stafett. Under NM i friidrett 2014 kom han på sjetteplass på 100 meter, men nådde ikke finalen på 200 meter. I september deltok han i Ungdomsmesterskapet i friidrett 2014, og kom der på fjerdeplass på 100 meter i klassen G18-19.

### 2015
Meinseth deltok i Göteborgs Inomhus, og kom der på sjetteplass på 60 meter i seniorklassen. Under Tyrvinglekene satte han ny personlig rekord på 60 meter innendørs, med 6,83 sekunder, og kom der på tredjeplass i seniorklassen, og han satte også ny personlig rekord på 200 meter innendørs i samme stevne, med 21,61 sekunder. Under UM inne 2015 fikk han sølv på 200 meter, bak Karsten Warholm, men ble diskvalifisert i semifinalen på 60 meter, for tyvstart. 

Han vant 200 meter i den nasjonale konkurransen under Bislett Games i juni. Han deltok i Lag-EM i friidrett 2015, der Norge deltok i Superligaen, og kom der på sjetteplass på 200 meter. Norge kom på tolvte- og sisteplass i Superligaen dette året, og rykket dermed ned til 1.-divisjon under Lag-EM i friidrett 2017. Under Junior-EM i friidrett 2015 satte han ny personlig rekord med 20,94 sekunder på 200 meter, og fikk med det bronse bak Tommy Ramdhan og Elliot Powell fra Storbritannia. Han fikk sølv på 100 meter under NM i friidrett 2015, og under Junior-NM i friidrett 2015 vant han 100 og 200 meter i U20-klassen. Der satte han norsk juniorrekord på 200 meter, med 20,96 sekunder. I slutten av august representerte han Norge under Nordisk juniormesterskap i friidrett 2015, og fikk der gull på 100 meter individuelt og på 4 &times; 100 meter stafett. 

### 2016
Under Tyrvinglekene satte han ny personlig rekord på 200 meter innendørs, med 21,36 sekunder. Han deltok i Nordisk mesterskap i friidrett innendørs 2016, og fikk der gull på 4 &times; 200 meter stafett. Individuelt kom han på fjerdeplass på 200 meter. Han vant 60 meter under UM inne 2016, i klassen G20/22, og under NM i friidrett innendørs 2016 kom han på femteplass på 60 meter, og fikk gull på 4 x 200 meter stafett sammen med Sandnes IL. 

Han konkurrerte ikke utendørs i 2016-sesongen, på grunn av et begynnende tretthetsbrudd i bekkenet.

### 2017
Meinseth konkurrerte lite i 2017, men deltok blant annet i den nasjonale konkurransen i Bislett Games, der han kom på åttendeplass på 200 meter. Han kom på tredjeplass på 200 meter under Norwegian Grand Prix-stevnet på Nadderud. Under NM i friidrett 2017 fikk han sølv på 1000 meter stafett sammen med Sandnes IL. 

### 2018
Han konkurrerte ikke innendørs i 2018-sesongen. I mai deltok han i NM i stafetter 2018, for Gular IL, og kom der på andreplass på 4 &times; 400 meter stafett og femteplass på 4 &times; 100 meter stafett. Han kom på andreplass på 100 meter under Windsprint-stevnet i Sundsvall, og han fikk to gull under Nordisk-baltisk U23-mesterskap i friidrett 2018 - på 100 meter individuelt og på 4 &times; 100 meter stafett. Under NM i friidrett 2018 kom han på fjerdeplass på 100 meter, én hundredel bak Jonas Tapani Halonen som kom på tredjeplass. 

### 2019
Heller ikke i 2019 konkurrerte Meinseth i innendørssesongen. Han deltok i noen mindre stevner, og deltok i Sommeruniversiaden 2019 i Italia, der han fikk 36. beste resultat i forsøksheatet på 100 meter, og gikk ikke videre til semifinalene. Under NM i friidrett 2019 kvalifiserte han seg til finalen på 100 meter, men stilte ikke til start i finalen. 

### 2020
Han deltok i NM i friidrett innendørs 2020, og vant der 60 meter, samtidig som han tangerte sin personlige rekord på 6,83 sekunder. Dette var også hans første individuelle NM-gull som senior. Han ble tatt ut til å delta i Nordisk mesterskap i friidrett innendørs 2020, der han kom på fjerdeplass på 60 meter. Under Karsten Warholm International 2020 kom han på andreplass på 200 meter, bak Mathias Hove Johansen. 

Utendørs deltok han i Kuortane Games i Finland, og kom der på tredjeplass på 100 meter med ny personlig rekord på 10,49 sekunder. Han vant 100 meter under NM i friidrett 2020, med tiden 10,69.

### 2021
Meinseth satte ny personlig rekord på 60 meter innendørs under Norna Indoor, med 6,72 sekunder. I mars deltok han i EM i friidrett innendørs 2021, men ble slått ut i forsøksheatet på 60 meter der. 

Han deltok i NM i stafetter 2021 i mai, og fikk der gull på 4 x 100 meter stafett, sammen med IL Gular. Han forbedret sin personlige rekord på 100 meter i 2021, først med 10,47 i Spania i mai, deretter med 10,30 i Norgeslekene i august. Under Lag-EM i friidrett 2021 (First League) kom han på tiendeplass på 100 meter, som ga 3 poeng i lagkonkurransen, og han deltok på Norges stafettlag som kom på femteplass på 4 x 100 meter stafett. Han vant på nytt 100 meter under NM i friidrett 2021, og han kom på tredjeplass på 100 meter under Trond Mohn Games.

### 2022
Den 5. februar 2022 vant han 60 meter under NM i friidrett innendørs 2022, med ny personlig rekord på 6,69 sekunder. Han ble tatt ut til å representere Norge under Nordisk mesterskap i friidrett innendørs 2022 (Nordenkampen), og vant der 60 meter, en hundredel foran Samuli Samuelsson fra Finland.

## Medaljer i norske mesterskap

## Referanser




## Eksterne lenker
* 
*  Statistikk hos Min Friidrettsstatistikk